Прапанаваны пералік храмаў не з"яўляецца вычарпальным, бо, па-першае, у кожны пэўны перыяд колькасць храмаў была рознай, па-другое, зрабіць яго вычарпальным не дазваляе мізэрнасць фондаў царкоўных архіваў і іншых дакументальных сведчанняў, знішчаных часам і неспрыяльнымі абставінамі. Аднак, тыя сведчанні, якія мы маем у наяўнасці, дазваляюць зрабіць выснову пра вельмі значную колькасць старажытных праваслаўных храмаў. Так, напрыклад, на момант правядзення сабора епіскапаў Кіеўскай (Літоўска-Наваградскай) мітраполіі ў 1416 годзе ў межах будучай Мінскай епархіі (у межах пасля 1840 г.) налічвалася каля 255 праваслаўных цэркваў і каля 40 манастыроў. Улічваючы малую населенасць гарадоў таго часу, калі колькасць жыхароў у 5 тысяч чалавек дазваляла лічыць гэты горад буйным, колькаць праваслаўных храмаў можна лічыць вельмі і вельмі значнай.